Book of Wei 09

魏書九　　諸夏侯曹傳第九

夏侯惇 (Xiahou Dun)
夏侯惇字元讓，沛國譙人，夏侯嬰之後也. 年十四，就師學，人有辱其師者，惇殺之，由是以烈氣聞. 太祖初起，惇常為裨將，從征伐. 太祖行奮武將軍，以惇為司馬，別屯白馬，遷折沖校尉，領東郡太守. 太祖征陶謙，留惇守濮陽. 張邈叛迎呂布，太祖家在鄄城，惇輕軍往赴，適與布會，交戰. 布退還，遂入濮陽，襲得惇軍輜重. 遣將偽降，共執持惇，責以寶貨，惇軍中震恐. 惇將韓浩乃勒兵屯惇營門，召軍吏諸將，皆案甲當部不得動，諸營乃定. 遂詣惇所，叱持質者曰：「汝等凶逆，乃敢執劫大將軍，複欲望生邪！且吾受命討賊，寧能以一將軍之故，而縱汝乎？」因涕泣謂惇曰：「當奈國法何！」促召兵擊持質者. 持質者惶遽叩頭，言「我但欲乞資用去耳」！浩數責，皆斬之. 惇既免，太祖聞之，謂浩曰：「卿此可為萬世法. 」乃著令，自今已後有持質者，皆當並擊，勿顧質. 由是劫質者遂絕. 孫盛曰：案光武紀，建武九年，盜劫陰貴人母弟，吏以不得拘質迫盜，盜遂殺之也. 然則合擊者，乃古制也. 自安、順已降，政教陵遲，勢質不避王公，而有司莫能遵奉國憲者，浩始複斬之，故魏武嘉焉.

太祖自徐州還，惇從征呂布，為流矢所中，傷左目. 魏略曰：時夏侯淵與惇俱為將軍，軍中號惇為盲夏侯. 惇惡之，照鏡恚怒，輒撲鏡於地. 複領陳留、濟陰太守，加建武將軍，封高安鄉侯. 時大旱，蝗蟲起，惇乃斷太壽水作陂，身自負土，率將士勸種稻，民賴其利. 轉領河南尹. 太祖平河北，為大將軍後拒. 鄴破，遷伏波將軍，領尹如故，使得以便宜從事，不拘科制. 建安十二年，錄惇前後功，增封邑千八百戶，並前二千五百戶. 二十一年，從征孫權還，使惇都督二十六軍，留居巢. 賜伎樂名倡，令曰：「魏絳以和戎之功，猶受金石之樂，況將軍乎！」二十四年，太祖軍（擊破呂布軍）於摩陂，召惇常與同載，特見親重，出入臥內，諸將莫得比也. 拜前將軍，魏書曰：時諸將皆受魏官號，惇獨漢官，乃上疏自陳不當不臣之禮. 太祖曰：「吾聞太上師臣，其次友臣. 夫臣者，貴德之人也，區區之魏，而臣足以屈君乎？」惇固請，乃拜為前將軍. 督諸軍還壽春，徙屯召陵. 文帝即王位，拜惇大將軍，數月薨.

惇雖在軍旅，親迎師受業. 性清儉，有餘財輒以分施，不足資之於官，不治產業. 諡曰忠侯. 子充嗣. 帝追思惇功，欲使子孫畢侯，分惇邑千戶，賜惇七子二孫爵皆關內侯. 惇弟廉及子楙素自封列侯. 初，太祖以女妻楙，即清河公主也. 楙曆位侍中尚書、安西鎮東將軍，假節. 魏略曰：楙字子林，惇中子也. 文帝少與楙親，及即位，以為安西將軍、持節，承夏侯淵處都督關中. 楙性無武略，而好治生. 至太和二年，明帝西征，人有白楙者，遂召還為尚書. 楙在西時，多畜伎妾，公主由此與楙不和. 其後群弟不遵禮度，楙數切責，弟懼見治，乃共構楙以誹謗，令主奏之，有詔收楙. 帝意欲殺之，以問長水校尉京兆段默，默以為「此必清河公主與楙不睦，出於譖構，冀不推實耳. 且伏波與先帝有定天下之功，宜加三思」. 帝意解，曰：「吾亦以為然. 」乃發詔推問為公主作表者，果其群弟子臧、子江所構也. 充薨，子廙嗣. 廙薨，子劭嗣. 晉陽秋曰：泰始二年，高安鄉侯夏侯佐卒，惇之孫也，嗣絕. 詔曰：「惇，魏之元功，勳書竹帛. 昔庭堅不祀，猶或悼之，況朕受禪于魏，而可以忘其功臣哉！宜擇惇近屬劭封之. 」

韓浩 (Han Hao)
韓浩者，河內人. （及）沛國史渙與浩俱以忠勇顯. 浩至中護軍，渙至中領軍，皆掌禁兵，封列侯. 魏書曰：韓浩字元嗣. 漢末起兵，縣近山藪，多寇，浩聚徒眾為縣籓衛. 太守王匡以為從事，將兵拒董卓於盟津. 時浩舅杜陽為河陰令，卓執之，使招浩，浩不從. 袁術聞而壯之，以為騎都尉. 夏侯惇聞其名，請與相見，大奇之，使領兵從征伐. 時大議損益，浩以為當急田. 太祖善之，遷護軍. 太祖欲討柳城，領軍史渙以為道遠深入，非完計也，欲與浩共諫. 浩曰：「今兵勢強盛，威加四海，戰勝攻取，無不如志，不以此時遂除天下之患，將為後憂. 且公神武，舉無遺策，吾與君為中軍主，不宜沮眾. 」遂從破柳城，改其官為中護軍，置長史、司馬. 從討張魯，魯降. 議者以浩智略足以綏邊，欲留使都督諸軍，鎮漢中. 太祖曰：「吾安可以無護軍？」乃與俱還. 其見親任如此. 及薨，太祖湣惜之. 無子，以養子榮嗣. 史渙字公劉. 少任俠，有雄氣. 太祖初起，以客從，行中軍校尉，從征伐，常監諸將，見親信，轉拜中領軍. 十四年薨. 子靜嗣.

夏侯淵 (Xiahou Yuan)
夏侯淵字妙才，惇族弟也. 太祖居家，曾有縣官事，淵代引重罪，太祖營救之，得免. 魏略曰：時兗、豫大亂，淵以饑乏，棄其幼子，而活亡弟孤女. 太祖起兵，以別部司馬、騎都尉從，遷陳留、潁川太守. 及與袁紹戰於官渡，行督軍校尉. 紹破，使督兗、豫、徐州軍糧；時軍食少，淵傳饋相繼，軍以複振. 昌豨反，遣於禁擊之，未拔，複遣淵與禁並力，遂擊豨，降其十餘屯，豨詣禁降. 淵還，拜典軍校尉. 魏書曰：淵為將，赴急疾，常出敵之不意，故軍中為之語曰：「典軍校尉夏侯淵，三日五百，六日一千. 」濟南、樂安黃巾徐和、司馬俱等攻城，殺長吏，淵將泰山、齊、平原郡兵擊，大破之，斬和，平諸縣，收其糧谷以給軍士. 十四年，以淵為行領軍. 太祖征孫權還，使淵督諸將擊廬江叛者雷緒，緒破，又行征西護軍，督徐晃擊太原賊，攻下二十餘屯，斬賊帥商曜，屠其城. 從征韓遂等，戰於渭南. 又督硃靈平隃糜、汧氐. 與太祖會安定，降楊秋.

十七年，太祖乃還鄴，以淵行護軍將軍，督硃靈、路招等屯長安，擊破南山賊劉雄，降其眾. 圍遂、超餘党梁興於鄠，拔之，斬興，封博昌亭侯. 馬超圍涼州刺史韋康於冀，淵救康，未到，康敗. 去冀二百餘裏，超來逆戰，軍不利. 汧氐反，淵引軍還. 十九年，趙衢、尹奉等謀討超，薑敘起兵鹵城以應之. 衢等譎說超，使出擊敘，於後盡殺超妻子. 超奔漢中，還圍祁山. 敘等急求救，諸將議者欲須太祖節度. 淵曰：「公在鄴，反覆四千里，比報，敘等必敗，非攻急也. 」遂行，使張郃督步騎五千在前，從陳倉狹道入，淵自督糧在後. 郃至渭水上，超將氐羌數千逆郃. 未戰，超走，郃進軍收超軍器械. 淵到，諸縣皆已降. 韓遂在顯親，淵欲襲取之，遂走. 淵收遂軍糧，追至略陽城，去遂二十餘裏，諸將欲攻之，或言當攻興國氐. 淵以為遂兵精，興國城固，攻不可卒拔，不如擊長離諸羌. 長離諸羌多在遂軍，必歸救其家. 若羌獨守則孤，救長離則官兵得與野戰，可必虜也. 淵乃留督將守輜重，輕兵步騎到長離，攻燒羌屯，斬獲甚眾. 諸羌在遂軍者，各還種落. 遂果救長離，與淵軍對陳. 諸將見遂眾，惡之，欲結營作塹乃與戰. 淵曰：「我轉鬥千里，今複作營塹，則士眾罷弊，不可久. 賊雖眾，易與耳. 」乃鼓之，大破遂軍，得其旌麾，還略陽，進軍圍興國. 氐王千萬逃奔馬超，餘眾降. 轉擊高平屠各，皆散走，收其糧穀牛馬. 乃假淵節.

初，枹罕宋建因涼州亂，自號河首平漢王. 太祖使淵帥諸將討建. 淵至，圍枹罕，月餘拔之，斬建及所置丞相已下. 淵別遣張郃等平河關，渡河入小湟中，河西諸羌盡降，隴右平. 太祖下令曰：「宋建造為亂逆三十餘年，淵一舉滅之，虎步關右，所向無前. 仲尼有言：'吾與爾不如也. '」二十一年，增封三百戶，並前八百戶. 還擊武都氐羌下辯，收氐谷十餘萬斛. 太祖西征張魯，淵等將涼州諸將侯王已下，與太祖會休亭. 太祖每引見羌、胡，以淵畏之. 會魯降，漢中平，以淵行都護將軍，督張郃、徐晃等平巴郡. 太祖還鄴，留淵守漢中，即拜淵征西將軍. 二十三年，劉備軍陽平關，淵率諸將拒之，相守連年. 二十四年正月，備夜燒圍鹿角. 淵使張郃護東圍，自將輕兵護南圍. 備挑郃戰，郃軍不利. 淵分所將兵半助郃，為備所襲，淵遂戰死. 諡曰湣侯.

初，淵雖數戰勝，太祖常戒曰：「為將當有怯弱時，不可但恃勇也. 將當以勇為本，行之以智計；但知任勇，一匹夫敵耳. 」

淵妻，太祖內妹. 長子衡，尚太祖弟海陽哀侯女，恩寵特隆. 衡襲爵，轉封安寧亭侯. 黃初中，賜中子霸，太和中，賜霸四弟，爵皆關內侯. 霸，正始中為討蜀護軍右將軍，進封博昌亭侯，素為曹爽所厚. 聞爽誅，自疑，亡入蜀. 以淵舊勳赦霸子，徙樂浪郡. 魏略曰：霸字仲權. 淵為蜀所害，故霸常切齒，欲有報蜀意. 黃初中為偏將軍. 子午之役，霸召為前鋒，進至興勢圍，安營在曲穀中. 蜀人望知其是霸也，指下兵攻之. 霸手戰鹿角間，賴救至，然後解. 後為右將軍，屯隴西，其養士和戎，並得其歡心. 至正始中，代夏侯儒為征蜀護軍，統屬征西. 時征西將軍夏侯玄，於霸為從子，而玄於曹爽為外弟. 及司馬宣王誅曹爽，遂召玄，玄來東. 霸聞曹爽被誅而玄又徵，以為禍必轉相及，心既內恐；又霸先與雍州刺史郭淮不和，而淮代玄為征西，霸尤不安，故遂奔蜀. 南趨陰平而失道，入窮穀中，糧盡，殺馬步行，足破，臥岩石下，使人求道，未知何之. 蜀聞之，乃使人迎霸. 初，建安五年，時霸從妹年十三四，在本郡，出行樵采，為張飛所得. 飛知其良家女，遂以為妻，產息女，為劉禪皇后. 故淵之初亡，飛妻請而葬之. 及霸入蜀，禪與相見，釋之曰：「卿父自遇害於行間耳，非我先人之手刃也. 」指其兒子以示之曰：「此夏侯氏之甥也. 」厚加爵寵. 霸弟威，官至兗州刺史. 世語曰：威字季權，任俠. 貴曆荊、兗二州刺史. 子駿，並州刺史. 次莊，淮南太守. 莊子湛，字孝若，以才博文章，至南陽相、散騎常侍. 莊，晉景陽皇后姊夫也. 由此一門侈盛於時. 威弟惠，樂安太守. 文章敘錄曰：惠字稚權，幼以才學見稱，善屬奏議. 曆散騎黃門侍郎，與鍾毓數有辯駮，事多見從. 遷燕相、樂安太守. 年三十七卒. 惠弟和，河南尹. 世語曰：和字義權，清辯有才論. 曆河南尹、太常. 淵第三子稱，第五子榮. 從孫湛為其序曰：「稱字叔權. 自孺子而好合聚童兒，為之渠帥，戲必為軍旅戰陳之事，有違者輒嚴以鞭捶，眾莫敢逆. 淵陰奇之，使讀項羽傳及兵書，不肯，曰：'能則自為耳，安能學人？'年十六，淵與之田，見奔虎，稱驅馬逐之，禁之不可，一箭而倒. 名聞太祖，太祖把其手喜曰：'我得汝矣！'與文帝為布衣之交，每宴會，氣陵一坐，辯士不能屈. 世之高名者多從之遊. 年十八卒. 弟榮，字幼權. 幼聰惠，七歲能屬文，誦書日千言，經目輒識之. 文帝聞而請焉. 賓客百餘人，人一奏刺，悉書其鄉邑名氏，世所謂爵裏刺也，客示之，一寓目，使之遍談，不謬一人. 帝深奇之. 漢中之敗，榮年十三，左右提之走，不肯，曰： '君親在難，焉所逃死！'乃奮劍而戰，遂沒陳. 」衡薨，子績嗣，為虎賁中郎將. 績薨，子褒嗣.

曹仁 (Cao Ren)
曹仁字子孝，太祖從弟也. 魏書曰：仁祖褒，潁川太守. 父熾，侍中、長水校尉. 少好弓馬弋獵. 後豪傑並起，仁亦陰結少年，得千餘人，周旋淮、泗之間，遂從太祖為別部司馬，行厲鋒校尉. 太祖之破袁術，仁所斬獲頗多. 從征徐州，仁常督騎，為軍前鋒. 別攻陶謙將呂由，破之，還與大軍合彭城，大破謙軍. 從攻費、華、即墨、開陽，謙遣別將救諸縣，仁以騎擊破之. 太祖征呂布，仁別攻句陽，拔之，生獲布將劉何. 太祖平黃巾，迎天子都許，仁數有功，拜廣陽太守. 太祖器其勇略，不使之郡，以議郎督騎. 太祖征張繡，仁別徇旁縣，虜其男女三千餘人. 太祖軍還，為繡所追，軍不利，士卒喪氣，仁率厲將士甚奮，太祖壯之，遂破繡.

太祖與袁紹久相持於官渡，紹遣劉備徇氵隱強諸縣，多舉眾應之. 自許以南，吏民不安，太祖以為憂. 仁曰：「南方以大軍方有目前急，其勢不能相救，劉備以強兵臨之，其背叛固宜也. 備新將紹兵，未能得其用，擊之可破也. 」太祖善其言，遂使將騎擊備，破走之，仁盡複收諸叛縣而還. 紹遣別將韓荀鈔斷西道，仁擊荀於雞洛山，大破之. 由是紹不敢複分兵出. 複與史渙等鈔紹運車，燒其糧穀.

河北既定，從圍壺關. 太祖令曰：「城拔，皆坑之. 」連月不下. 仁言於太祖曰：「圍城必示之活門，所以開其生路也. 今公告之必死，將人自為守. 且城固而糧多，攻之則士卒傷，守之則引日久；今頓兵堅城之下，以攻必死之虜，非良計也. 」太祖從之，城降. 於是錄仁前後功，封都亭侯.

從平荊州，以仁行征南將軍，留屯江陵，拒吳將周瑜. 瑜將數萬眾來攻，前鋒數千人始至，仁登城望之，乃募得三百人，遣部曲將牛金逆與挑戰. 賊多，金眾少，遂為所圍. 長史陳矯俱在城上，望見金等垂沒，左右皆失色. 仁意氣奮怒甚，謂左右取馬來，矯等共援持之. 謂仁曰：「賊眾盛，不可當也. 假使棄數百人何苦，而將軍以身赴之！」仁不應，遂被甲上馬，將其麾下壯士數十騎出城. 去賊百餘步，迫溝，矯等以為仁當住溝上，為金形勢也，仁徑渡溝直前，沖入賊圍，金等乃得解. 餘眾未盡出，仁複直還突之，拔出金兵，亡其數人，賊眾乃退. 矯等初見仁出，皆懼，及見仁還，乃歎曰：「將軍真天人也！」三軍服其勇. 太祖益壯之，轉封安平亭侯.

太祖討馬超，以仁行安西將軍，督諸將拒潼關，破超渭南. 蘇伯、田銀反，以仁行驍騎將軍，都督七軍討銀等，破之. 複以仁行征南將軍，假節，屯樊，鎮荊州. 侯音以宛叛，略傍縣眾數千人，仁率諸軍攻破音，斬其首，還屯樊，即拜征南將軍. 關羽攻樊，時漢水暴溢，於禁等七軍皆沒，禁降羽. 仁人馬數千人守城，城不沒者數板. 羽乘船臨城，圍數重，外內斷絕，糧食欲盡，救兵不至. 仁激厲將士，示以必死，將士感之皆無二. 徐晃救至，水亦稍減，晃從外擊羽，仁得潰圍出，羽退走.

仁少時不脩行檢，及長為將，嚴整奉法令，常置科於左右，案以從事. 鄢陵侯彰北征烏丸，文帝在東宮，為書戒彰曰：「為將奉法，不當如征南邪！」及即王位，拜仁車騎將軍，都督荊、揚、益州諸軍事，進封陳侯，增邑二千，並前三千五百戶. 追賜仁父熾諡曰陳穆侯，置守塚十家. 後召還屯宛. 孫權遣將陳邵據襄陽，詔仁討之. 仁與徐晃攻破邵，遂入襄陽，使將軍高遷等徙漢南附化民於漢北，文帝遣使即拜仁大將軍. 又詔仁移屯臨潁，遷大司馬，複督諸軍據烏江，還屯合肥. 黃初四年薨，諡曰忠侯. 魏書曰：仁時年五十六. 傅子曰：曹大司馬之勇，賁、育弗加也. 張遼其次焉. 子泰嗣，官至鎮東將軍，假節，轉封甯陵侯. 泰薨，子初嗣. 又分封泰弟楷、范，皆為列侯，而牛金官至後將軍.

仁弟純，英雄記曰：純字子和. 年十四而喪父，與同產兄仁別居. 承父業，富於財，僮僕人客以百數，純綱紀督禦，不失其理，鄉里鹹以為能. 好學問，敬愛學士，學士多歸焉，由是為遠近所稱. 年十八，為黃門侍郎. 二十，從太祖到襄邑募兵，遂常從征戰. 初以議郎參司空軍事，督虎豹騎從圍南皮. 袁譚出戰，士卒多死. 太祖欲緩之，純曰：「今千里蹈敵，進不能克，退必喪威；且縣師深入，難以持久. 彼勝而驕，我敗而懼，以懼敵驕，必可克也. 」太祖善其言，遂急攻之，譚敗. 純麾下騎斬譚首. 及北征三郡，純部騎獲單于蹹頓. 以前後功封高陵亭侯，邑三百戶. 從征荊州，追劉備於長阪，獲其二女輜重，收其散卒. 進降江陵，從還譙. 建安十五年薨. 文帝即位，追諡曰威侯. 魏書曰：純所督虎豹騎，皆天下驍銳，或從百人將補之，太祖難其帥. 純以選為督，撫循甚得人心. 及卒，有司白選代，太祖曰：「純之比，何可複得！吾獨不中督邪？」遂不選. 子演嗣，官至領軍將軍，正元中進封平樂鄉侯. 演薨，子亮嗣.

曹洪 (Cao Hong)
曹洪字子廉，太祖從弟也. 魏書曰：洪伯父鼎為尚書令，任洪為蘄春長. 太祖起義兵討董卓，至滎陽，為卓將徐榮所敗. 太祖失馬，賊追甚急，洪下，以馬授太祖，太祖辭讓，洪曰：「天下可無洪，不可無君. 」遂步從到汴水，水深不得渡，洪循水得船，與太祖俱濟，還奔譙. 揚州刺史陳溫素與洪善，洪將家兵千餘人，就溫募兵，得廬江上甲二千人，東到丹楊複得數千人，與太祖會龍亢. 太祖征徐州，張邈舉兗州叛迎呂布. 時大饑荒，洪將兵在前，先據東平、範，聚穀以繼軍. 太祖討邈、布於濮陽，布破走，遂據東阿，轉擊濟陰、山陽、中牟、陽武、京、密十餘縣，皆拔之. 以前後功拜鷹揚校尉，遷揚武中郎將. 天子都許，拜洪諫議大夫. 別征劉表，破表別將於舞陽、陰葉、堵陽、博望，有功，遷厲鋒將軍，封國明亭侯. 累從征伐，拜都護將軍. 文帝即位，為衛將軍，遷驃騎將軍，進封野王侯，益邑千戶，並前二千一百戶，位特進；後徙封都陽侯.

始，洪家富而性吝嗇，文帝少時假求不稱，常恨之，遂以舍客犯法，下獄當死. 群臣並救莫能得. 卞太后謂郭後曰：「令曹洪今日死，吾明日敕帝廢後矣. 」於是泣涕屢請，乃得免官削爵土. 魏略曰：文帝收洪，時曹真在左右，請之曰：「今誅洪，洪必以真為譖也. 」帝曰：「我自治之，卿何豫也？」會卞太后責怒帝，言「梁、沛之間，非子廉無有今日」. 詔乃釋之. 猶尚沒入其財產. 太后又以為言，後乃還之. 初，太祖為司空時，以己率下，每歲發調，使本縣平貲. 于時譙令平洪貲財與公家等，太祖曰：「我家貲那得如子廉耶！」文帝在東宮，嘗從洪貸絹百匹，洪不稱意. 及洪犯法，自分必死，既得原，喜，上書謝曰：「臣少不由道，過在人倫，長竊非任，遂蒙含貸. 性無檢度知足之分，而有豺狼無厭之質，老惛倍貪，觸突國網，罪迫三千，不在赦宥，當就辜誅，棄諸市朝，猶蒙天恩，骨肉更生. 臣仰視天日，愧負靈神，俯惟愆闕，慚愧怖悸，不能雉經以自裁割，謹塗顏闕門，拜章陳情. 」洪先帝功臣，時人多為觖望. 明帝即位，拜後將軍，更封樂城侯，邑千戶，位特進，複拜驃騎將軍. 太和六年薨，諡曰恭侯. 子馥，嗣侯. 初，太祖分洪戶封子震列侯. 洪族父瑜，脩慎篤敬，官至衛將軍，封列侯.

曹休 (Cao Xiu)
曹休字文烈，太祖族子也. 天下亂，宗族各散去鄉里. 休年十餘歲，喪父，獨與一客擔喪假葬，攜將老母，渡江至吳. 魏書曰：休祖父嘗為吳郡太守. 休於太守舍，見壁上祖父畫像，下榻拜涕泣，同坐者皆嘉歎焉. 以太祖舉義兵，易姓名轉至荊州，間行北歸，見太祖. 太祖謂左右曰：「此吾家千里駒也. 」使與文帝同止，見待如子. 常從征伐，使領虎豹騎宿衛. 劉備遣將吳蘭屯下辯，太祖遣曹洪征之，以休為騎都尉，參洪軍事. 太祖謂休曰：「汝雖參軍，其實帥也. 」洪聞此令，亦委事於休. 備遣張飛屯固山，欲斷軍後. 眾議狐疑，休曰：「賊實斷道者，當伏兵潛行. 今乃先張聲勢，此其不能也. 宜及其未集，促擊蘭，蘭破則飛自走矣. 」洪從之，進兵擊蘭，大破之，飛果走. 太祖拔漢中，諸軍還長安，拜休中領軍. 文帝即王位，為領軍將軍，錄前後功，封東陽亭侯. 夏侯惇薨，以休為鎮南將軍，假節都督諸軍事，車駕臨送，上乃下輿執手而別. 孫權遣將屯曆陽，休到，擊破之，又別遣兵渡江，燒賊蕪湖營數千家. 遷征東將軍，領揚州刺史，進封安陽鄉侯. 魏書曰：休喪母至孝. 帝使侍中奪喪服，使飲酒食肉，休受詔而形體益憔悴. 乞歸譙葬母，帝複遣越騎校尉薛喬奉詔節其憂哀，使歸家治喪，一宿便葬，葬訖詣行在所. 帝見，親自寬慰之. 其見愛重如此. 帝征孫權，以休為征東大將軍，假黃鉞，督張遼等及諸州郡二十餘軍，擊權大將呂范等於洞浦，破之. 拜揚州牧. 明帝即位，進封長平侯. 吳將審德屯皖，休擊破之，斬德首，吳將韓綜、翟丹等前後率眾詣休降. 增邑四百，並前二千五百戶，遷大司馬，都督揚州如故. 太和二年，帝為二道征吳，遣司馬宣王從漢水下，（督休）〔休督〕諸軍向尋陽. 賊將偽降，休深入，戰不利，退還宿石亭. 軍夜驚，士卒亂，棄甲兵輜重甚多. 休上書謝罪，帝遣屯騎校尉楊暨慰諭，禮賜益隆. 休因此癰發背薨，諡曰壯侯. 子肇嗣. 世語曰：肇字長思.

肇有當世才度，為散騎常侍、屯騎校尉. 明帝寢疾，方與燕王宇等屬以後事. 帝意尋變，詔肇以侯歸第. 正始中薨. 追贈衛將軍. 子興嗣. 初，文帝分休戶三百封肇弟纂為列侯，後為殄吳將軍，薨，追贈前將軍. 張隱文士傳曰：肇孫攄，字顏遠，少厲志操，博學有才藻. 仕晉，辟公府，曆洛陽令，有能名. 大司馬齊王冏輔政，攄與齊人左思俱為記室督. 從中郎出為襄陽太守、征南司馬. 值天下亂，攄討賊向吳，戰敗死.

曹真 (Cao Zhen)
曹真字子丹，太祖族子也. 太祖起兵，真父邵募徒眾，為州郡所殺. 魏略曰：真本姓秦，養曹氏. 或雲其父伯南夙與太祖善. 興平末，袁術部党與太祖攻劫，太祖出，為寇所追，走入秦氏，伯南開門受之. 寇問太祖所在，答雲：「我是也. 」遂害之. 由此太祖思其功，故變其姓. 魏書曰：邵以忠篤有才智，為太祖所親信. 初平中，太祖興義兵，邵募徒眾，從太祖周旋. 時豫州刺史黃琬欲害太祖，太祖避之而邵獨遇害. 太祖哀真少孤，收養與諸子同，使與文帝共止. 常獵，為虎所逐，顧射虎，應聲而倒. 太祖壯其鷙勇，使將虎豹騎. 討靈丘賊，拔之，封靈壽亭侯. 以偏將軍將兵擊劉備別將於下辯，破之，拜中堅將軍. 從至長安，領中領軍. 是時，夏侯淵沒於陽平，太祖憂之. 以真為征蜀護軍，督徐晃等破劉備別將高詳於陽平. 太祖自至漢中，拔出諸軍，使真至武都迎曹洪等還屯陳倉. 文帝即王位，以真為鎮西將軍，假節都督雍、涼州諸軍事. 錄前後功，進封東鄉侯. 張進等反於酒泉，真遣費曜討破之，斬進等. 黃初三年還京都，以真為上軍大將軍，都督中外諸軍事，假節鉞. 與夏侯尚等征孫權，擊牛渚屯，破之. 轉拜中軍大將軍，加給事中. 七年，文帝寢疾，真與陳群、司馬宣王等受遺詔輔政. 明帝即位，進封邵陵侯，臣松之案：真父名邵. 封邵陵侯，若非書誤，則事不可論. 遷大將軍.

諸葛亮圍祁山，南安、天水、安定三郡反應亮. 帝遣真督諸軍軍郿，遣張郃擊亮將馬謖，大破之. 安定民楊條等略吏民保月支城，真進軍圍之. 條謂其眾曰：「大將軍自來，吾原早降耳. 」遂自縛出. 三郡皆平. 真以亮懲於祁山，後出必從陳倉，乃使將軍郝昭、王生守陳倉，治其城. 明年春，亮果圍陳倉，已有備而不能克. 增邑，並前二千九百戶. 四年，朝洛陽，遷大司馬，賜劍履上殿，入朝不趨. 真以「蜀連出侵邊境，宜遂伐之. 數道併入，可大克也」. 帝從其計. 真當發西討，帝親臨送. 真以八月發長安，從子午道南入. 司馬宣王溯漢水，當會南鄭. 諸軍或從斜穀道，或從武威入. 會大霖雨三十餘日，或棧道斷絕，詔真還軍.

真少與宗人曹遵、鄉人硃贊並事太祖. 遵、贊早亡，真湣之，乞分所食邑封遵、贊子. 詔曰：「大司馬有叔向撫孤之仁，篤晏平久要之分. 君子成人之美，聽分真邑賜遵、贊子爵關內侯，各百戶. 」真每征行，與將士同勞苦，軍賞不足，輒以家財班賜，士卒皆原為用. 真病還洛陽，帝自幸其第省疾. 真薨，諡曰元侯. 子爽嗣. 帝追思真功，詔曰：「大司馬蹈履忠節，佐命二祖，內不恃親戚之寵，外不驕白屋之士，可謂能持盈守位，勞謙其德者也. 其悉封真五子羲、訓、則、彥、皚皆為列侯. 」初，文帝分真邑二百戶，封真弟彬為列侯.

爽字昭伯，少以宗室謹重，明帝在東宮，甚親愛之. 及即位，為散騎侍郎，累遷城門校尉，加散騎常侍，轉武衛將軍，寵待有殊. 帝寢疾，乃引爽入臥內，拜大將軍，假節鉞，都督中外諸軍事，錄尚書事，與太尉司馬宣王並受遺詔輔少主. 明帝崩，齊王即位，加爽侍中，改封武安侯，邑萬二千戶，賜劍履上殿，入朝不趨，贊拜不名. 丁謐畫策，使爽白天子，發詔轉宣王為太傅，外以名號尊之，內欲令尚書奏事，先來由己，得制其輕重也. 魏書曰：爽使弟羲為表曰：「臣亡父真，奉事三朝，入備塚宰，出為上將. 先帝以臣肺腑遺緒，獎飭拔擢，典兵禁省，進無忠恪積累之行，退無羔羊自公之節. 先帝聖體不豫，臣雖奔走，侍疾嘗藥，曾無精誠翼日之應，猥與太尉懿俱受遺詔，且慚且懼，靡所厎告. 臣聞虞舜序賢，以稷、契為先，成湯褒功，以伊、呂為首，審選博舉，優劣得所，斯誠輔世長民之大經，錄勳報功之令典，自古以來，未之或闕. 今臣虛闇，位冠朝首，顧惟越次，中心愧惕，敢竭愚情，陳寫至實. 夫天下之達道者三，謂德、爵、齒也. 懿本以高明中正，處上司之位，名足鎮眾，義足率下，一也. 包懷大略，允文允武，仍立征伐之勳，遐邇歸功，二也. 萬里旋旆，親受遺詔，翼亮皇家，內外所向，三也. 加之耆艾，紀綱邦國，體練朝政；論德則過於吉甫、樊仲；課功則逾於方叔、召虎：凡此數者，懿實兼之. 臣抱空名而處其右，天下之人將謂臣以宗室見私，知進而不知退. 陛下岐嶷，克明克類，如有以察臣之言，臣以為宜以懿為太傅、大司馬，上昭陛下進賢之明，中顯懿身文武之實，下使愚臣免於謗誚. 」於是帝使中書監劉放令孫資為詔曰：「昔吳漢佐光武，有征定四方之功，為大司馬，名稱於今. 太尉體履正直，功蓋海內，先帝本以前後欲更其位者輒不彌久，是以遲遲不施行耳. 今大將軍薦太尉宜為大司馬，既合先帝本旨，又放推讓，進德尚勳，乃欲明賢良、辯等列、順長少也. 雖旦、奭之屬，宗師呂望，念在引領以處其下，何以過哉！朕甚嘉焉. 朕惟先帝固知君子樂天知命，纖芥細疑，不足為忌，當顧柏人彭亡之文，故用低佪，有意未遂耳！斯亦先帝敬重大臣，恩愛深厚之至也. 昔成王建保傅之官，近漢顯宗以鄧禹為太傅，皆所以優崇俊乂，必有尊也. 其以太尉為太傅. 」爽弟羲為中領軍，訓武衛將軍，彥散騎常侍侍講，其餘諸弟，皆以列侯侍從，出入禁闥，貴寵莫盛焉. 南陽何晏、鄧颺、李勝、沛國丁謐、東平畢軌鹹有聲名，進趣於時，明帝以其浮華，皆抑黜之；及爽秉政，乃複進敘，任為腹心. 颺等欲令爽立威 名於天下，勸使伐蜀，爽從其言，宣王止之不能禁. 正始五年，爽乃西至長安，大發卒六七萬人，從駱穀入. 是時，關中及氐、羌轉輸不能供，牛馬騾驢多死，民夷號泣道路. 入穀行數百里，賊因山為固，兵不得進. 爽參軍楊偉為爽陳形勢，宜急還，不然將敗. 世語曰：偉字世英，馮翊人. 明帝治宮室，偉諫曰：「今作宮室，斬伐生民墓上松柏，毀壞碑獸石柱，辜及亡人，傷孝子心，不可以為後世之法則. 」颺與偉爭於爽前，偉曰：「颺、勝將敗國家事，可斬也. 」爽不悅，乃引軍還. 漢晉春秋曰：司馬宣王謂夏侯玄曰：「春秋責大德重，昔武皇帝再入漢中，幾至大敗，君所知也. 今興平路勢至險，蜀已先據；若進不獲戰，退見徼絕，覆軍必矣. 將何以任其責！」玄懼，言於爽，引軍退. 費禕進兵據三嶺以截爽，爽爭嶮苦戰，僅乃得過. 所發牛馬運轉者，死失略盡，羌、胡怨歎，而關右悉虛耗矣.

初，爽以宣王年德並高，恆父事之，不敢專行. 及晏等進用，鹹共推戴，說爽以權重不宜委之於人. 乃以晏、颺、謐為尚書，晏典選舉，軌司隸校尉，勝河南尹，諸事希複由宣王. 宣王遂稱疾避爽. 初，宣王以爽魏之肺腑，每推先之，爽以宣王名重，亦引身卑下，當時稱焉. 丁謐、畢軌等既進用，數言於爽曰：「宣王有大志而甚得民心，不可以推誠委之. 」由是爽恆猜防焉. 禮貌雖存，而諸所興造，皆不復由宣王. 宣王力不能爭，且懼其禍，故避之. 晏等專政，共分割洛陽、野王典農部桑田數百頃，及壞湯沐地以為產業，承勢竊取官物，因緣求欲州郡. 有司望風，莫敢忤旨. 晏等與廷尉盧毓素有不平，因毓吏微過，深文致毓法，使主者先收毓印綬，然後奏聞. 其作威如此. 爽飲食車服，擬於乘輿；尚方珍玩，充牣其家；妻妾盈後庭，又私取先帝才人七八人，及將吏、師工、鼓吹、良家子女三十三人，皆以為伎樂. 詐作詔書，發才人五十七人送鄴台，使先帝婕妤教習為伎. 擅取太樂樂器，武庫禁兵. 作窟室，綺疏四周，數與晏等會其中，飲酒作樂. 羲深以為大憂，數諫止之. 又著書三篇，陳驕淫盈溢之致禍敗，辭旨甚切，不敢斥爽，讬戒諸弟以示爽. 爽知其為己發也，甚不悅. 羲或時以諫喻不納，涕泣而起. 宣王密為之備. 九年冬，李勝出為荊州刺史，往詣宣王. 宣王稱疾困篤，示以羸形. 勝不能覺，謂之信然. 魏末傳曰：爽等令勝辭宣王，並伺察焉. 宣王見勝，勝自陳無他功勞，橫蒙特恩，當為本州，詣閤拜辭，不悟加恩，得蒙引見. 宣王令兩婢侍邊，持衣，衣落；複上指口，言渴求飲，婢進粥，宣王持杯飲粥，粥皆流出沾胸. 勝湣然，為之涕泣，謂宣王曰：「今主上尚幼，天下恃賴明公. 然眾情謂明公方舊風疾發，何意尊體乃爾！」宣王徐更寬言，才令氣息相屬，說：「年老沈疾，死在旦夕. 君當屈並州，並州近胡，好善為之，恐不復相見，如何！」勝曰：「當還忝本州，非並州也. 」宣王乃複陽為昏謬，曰：「君方到並州，努力自愛！」錯亂其辭，狀如荒語. 勝複曰：「當忝荊州，非並州也. 」宣王乃若微悟者，謂勝曰：「懿年老，意荒忽，不解君言. 今還為本州刺史，盛德壯烈，好建功勳. 今當與君別，自顧氣力轉微，後必不更會，因欲自力，設薄主人，生死共別. 令師、昭兄弟結君為友，不可相舍去，副懿區區之心. 」因流涕哽咽. 勝亦長歎，答曰：「輒當承教，須待敕命. 」勝辭出，與爽等相見，說：「太傅語言錯誤，口不攝杯，指南為北. 又雲吾當作並州，吾答言當還為荊州，非並州也. 徐徐與語，有識人時， 乃知當還為荊州耳. 又欲設主人祖送. 不可舍去，宜須待之. 」更向爽等垂淚雲：「太傅患不可複濟，令人愴然. 」

十年正月，車駕朝高平陵，爽兄弟皆從. 世語曰：爽兄弟先是數俱出遊，桓範謂曰：「總萬機，典禁兵，不宜並出，若有閉城門，誰複內入者？」爽曰：「誰敢爾邪！」由此不復並行. 至是乃盡出也. 宣王部勒兵馬，先據武庫，遂出屯洛水浮橋. 奏爽曰：「臣昔從遼東還，先帝詔陛下、秦王及臣升禦床，把臣臂，深以後事為念. 臣言'二祖亦屬臣以後事，（為念）此自陛下所見，無所憂苦；萬一有不如意，臣當以死奉明詔'. 黃門令董箕等，才人侍疾者，皆所聞知. 今大將軍爽背棄顧命，敗亂國典，內則僭擬，外專威權；破壞諸營，盡據禁兵，群官要職，皆置所親；殿中宿衛，曆世舊人皆複斥出，欲置新人以樹私計；根據槃互，縱恣日甚. 外既如此，又以黃門張當為都監，專共交關，看察至尊，侯伺神器，離間二宮，傷害骨肉. 天下洶洶，人懷危懼，陛下但為寄坐，豈得久安！此非先帝詔陛下及臣升禦床之本意也. 臣雖朽邁，敢忘枉言？昔趙高極意，秦氏以滅；呂、霍早斷，漢祚永世. 此乃陛下之大鑒，臣受命之時也. 太尉臣濟、尚書令臣孚等，皆以爽為有無君之心，兄弟不宜典兵宿衛，奏永甯宮. 皇太后令敕臣如奏施行. 臣輒敕主者及黃門令罷爽、羲、訓吏兵，以侯就第，不得逗留以稽車駕；敢有稽留，便以軍法從事. 臣輒力疾，將兵屯洛水浮橋，伺察非常. 」世語曰：初，宣王勒兵從闕下趨武庫，當爽門，人逼車住. 爽妻劉怖，出至事，謂帳下守督曰：「公在外. 今兵起，如何？」督曰：「夫人勿憂. 」乃上門樓，引弩注箭欲發. 將孫謙在後牽止之曰：「天下事未可知！」如此者三，宣王遂得過去.

爽得宣王奏事，不通，迫窘不知所為. 幹寶晉紀曰：爽留車駕宿伊水南，伐木為鹿角，發屯甲兵數千人以為衛. 魏末傳曰：宣王語弟孚，陛下在外不可露宿，促送帳幔、太官食具詣行在所. 大司農沛國桓范聞兵起，不應太后召，矯詔開平昌門，拔取劍戟，略將門候，南奔爽. 宣王知，曰：「範畫策，爽必不能用范計. 」範說爽使車駕幸許昌，招外兵. 爽兄弟猶豫未決，範重謂羲曰：「當今日，卿門戶求貧賤複可得乎？且匹夫持質一人，尚欲望活，今卿與天子相隨，令於天下，誰敢不應者？」羲猶不能納. 侍中許允、尚書陳泰說爽，使早自歸罪. 爽於是遣允、泰詣宣王，歸罪請死，乃通宣王奏事. 幹寶晉書曰：桓范出赴爽，宣王謂蔣濟曰：「智囊往矣. 」濟曰：「范則智矣，駑馬戀棧豆，爽必不能用也. 」世語曰：宣王使許允、陳泰解語爽，蔣濟亦與書達宣王之旨，又使爽所信殿中校尉尹大目謂爽，唯免官而已，以洛水為誓. 爽信之，罷兵. 魏氏春秋曰：爽既罷兵，曰：「我不失作富家翁. 」範哭曰：「曹子丹佳人，生汝兄弟，犢耳！何圖今日坐汝等族滅矣！」遂免爽兄弟，以侯還第. 魏末傳曰：爽兄弟歸家，敕洛陽縣發民八百人，使尉部圍爽第四角，角作高樓，令人在上望視爽兄弟舉動. 爽計窮愁悶，持彈到後園中，樓上人便唱言「故大將軍東南行！」爽還事上，與兄弟共議，未知宣王意深淺，作書與宣王曰：「賤子爽哀惶恐怖，無狀招禍，分受屠滅，前遣家人迎糧，於今未反，數日乏匱，當煩見餉，以繼旦夕. 」宣王得書大驚，即答書曰：「初不知乏糧，甚懷踧踖. 令致米一百斛，並肉脯、鹽豉、大豆. 」尋送. 爽兄弟不達變數，即便喜歡，自謂不死.

初，張當私以所擇才人張、何等與爽. 疑其有奸，收當治罪. 當陳爽與晏等陰謀反逆，並先習兵，須三月中欲發，於是收晏等下獄. 會公卿朝臣廷議，以為「春秋之義，'君親無將，將而必誅'. 爽以支屬，世蒙殊寵，親受先帝握手遺詔，讬以天下，而包藏禍心，蔑棄顧命，乃與晏、颺及當等謀圖神器，范党同罪人，皆為大逆不道」. 於是收爽、羲、訓、晏、颺、謐、軌、勝、範、當等，皆伏誅，夷三族. 魏略曰：鄧颺字玄茂，鄧禹後也. 少得士名於京師. 明帝時為尚書郎，除洛陽令，坐事免，拜中郎，又入兼中書郎. 初，颺與李勝等為浮華友，及在中書，浮華事發，被斥出，遂不復用. 正始初，乃出為潁川太守，轉大將軍長史，遷侍中尚書. 颺為人好貨，前在內職，許臧艾授以顯官，艾以父妾與颺，故京師為之語曰：「以官易婦鄧玄茂. 」每所薦達，多如此比. 故何晏選舉不得人，頗由颺之不公忠，遂同其罪，蓋由交友非其才. 丁謐，字彥靖. 父斐，字文侯. 初，斐隨太祖，太祖以斐鄉里，特饒愛之. 斐性好貨，數請求犯法，輒得原宥. 為典軍校尉，總攝內外，每所陳說，多見從之. 建安末，從太祖征吳. 斐隨行，自以家牛羸困，乃私易官牛，為人所白，被收送獄，奪官. 其後太祖問斐曰：「文侯，印綬所在？」斐亦知見戲，對曰：「以易餅耳. 」太祖笑，顧謂左右曰：「東曹毛掾數白此家，欲令我重治，我非不知此人不清，良有以也. 我之有斐，譬如人家有盜狗而善捕鼠，盜雖有小損，而完我囊貯. 」遂複斐官，聽用如初. 後數歲，病亡. 謐少不肯交遊，但博觀書傳. 為人沈毅，頗有才略. 太和中，常住鄴，借人空屋，居其中. 而諸王亦欲借之，不知謐已得，直開門入. 謐望見王，交腳臥而不起，而呼其奴客曰：「此何等人？促呵使去. 」王怒其無禮，還具上言. 明帝收謐，系鄴獄，以其功臣子，原出. 後帝聞其有父風，召拜度支郎中. 曹爽宿與相親，時爽為武衛將軍，數為帝稱其可大用. 會帝崩，爽輔政，乃拔謐為散騎常侍，遂轉尚書. 謐為人外似疏略，而內多忌. 其在台閣，數有所彈駮，台中患之，事不得行. 又其意輕貴，多所忽略，雖與何晏、鄧颺等同位，而皆少之，唯以勢屈於爽. 爽亦敬之，言無不從. 故于時謗書，謂「台中有三狗，二狗崖柴不可當，一狗憑默作疽囊. 」三狗，謂何、鄧、丁也. 默者，爽小字也. 其意言三狗皆欲齧人，而謐尤甚也. 奏使郭太后出居別宮，及遣樂安王使北詣鄴，又遣文欽令還淮南，皆謐之計. 司馬宣王由是特深恨之. 畢軌，字昭先. 父字子禮，建安中為典農校尉. 軌以才能，少 有名聲. 明帝在東宮時，軌在文學中. 黃初末，出為長史. 明帝即位，入為黃門郎，子尚公主，居處殷富. 遷並州刺史. 其在並州，名為驕豪. 時雜虜數為暴，害吏民，軌輒出軍擊鮮卑軻比能，失利. 中護軍蔣濟表曰：「畢軌前失，既往不咎，但恐是後難可以再. 凡人材有長短，不可強成. 軌文雅志意，自為美器. 今失並州，換置他州，若入居顯職，不毀其德，於國事實善. 此安危之要，唯聖恩察之. 」至正始中，入為中護軍，轉侍中尚書，遷司隸校尉. 素與曹爽善，每言於爽，多見從之. 李勝字公昭. 父休字子朗，有智略. 張魯前為鎮北將軍，休為司馬，家南鄭. 時漢中有甘露降，子朗見張魯精兵數萬人，有四塞之固，遂建言赤氣久衰，黃家當興，欲魯舉號，魯不聽. 會魯破，太祖以其勸魯內附，賜爵關內侯，署散官騎從，詣鄴. 至黃初中，仕曆上党、钜鹿二郡太守，後以年老還，拜議郎. 勝少游京師，雅有才智，與曹爽善. 明帝禁浮華，而人白勝堂有四窗八達，各有主名. 用是被收，以其所連引者多，故得原，禁錮數歲. 帝崩，曹爽輔政，勝為洛陽令. 夏侯玄為征西將軍，以勝為長史. 玄亦宿與勝厚. 駱穀之役，議從勝出，由是司馬宣王不悅於勝. 累遷滎陽太守、河南尹. 勝前後所宰守，未嘗不稱職，為尹歲餘，事前屠蘇壞，令人更治之，小材一枚激墮，正撾受符吏石虎頭，斷之. 後旬日，遷為荊州刺史，未及之官而敗也. 桓範字元則，世為冠族. 建安末，入丞相府. 延康中，為羽林左監. 以有文學，與王象等典集皇覽. 明帝時為中領軍尚書，遷征虜將軍、東中郎將，使持節都督青、徐諸軍事，治下邳. 與徐州刺史鄭岐爭屋，引節欲斬岐，為岐所奏，不直，坐免還. 複為兗州刺吏，怏怏不得意. 又聞當轉為冀州牧. 是時冀州統屬鎮北，而鎮北將軍呂昭才實仕進，本在範後. 范謂其妻仲長曰：「我甯作諸卿，向三公長跪耳，不能為呂子展屈也. 」其妻曰：「君前在東，坐欲擅斬徐州刺史，眾人謂君難為作下，今複羞為呂屈，是複難為作上也. 」範忿其言觸實，乃以刀環撞其腹. 妻時懷孕，遂墮胎死. 範亦竟稱疾，不赴冀州. 正始中拜大司農. 範前在台閣，號為曉事，及為司農，又以清省稱. 範嘗抄撮漢書中諸雜事，自以意斟酌之，名曰世要論. 蔣濟為太尉，嘗與範會社下，群卿列坐有數人，範懷其所撰，欲以示濟，謂濟當虛心觀之. 範出其書以示左右，左右傳之示濟，濟不肯視，範心恨之. 因論他事，乃發怒謂濟曰：「我祖薄德，公輩何似邪？」濟性雖強毅，亦知范剛毅，睨而不應，各罷. 範於沛郡，仕次在曹真後. 于時曹 爽輔政，以範鄉里老宿，於九卿中特敬之，然不甚親也. 及宣王起兵，閉城門，以範為曉事，乃指召之，欲使領中領軍. 范欲應召，而其子諫之，以車駕在外，不如南出. 範疑有頃，兒又促之. 范欲去而司農丞吏皆止範. 範不從，乃突出至平昌城門，城門已閉. 門候司蕃，故範舉吏也，范呼之，舉手中版以示之，矯曰：「有詔召我，卿促開門！」蕃欲求見詔書，範呵之，言「卿非我故吏邪，何以敢爾？」乃開之. 范出城，顧謂蕃曰：「太傅圖逆，卿從我去！」蕃徒行不能及，遂避側. 范南見爽，勸爽兄弟以天子詣許昌，徵四方以自輔. 爽疑，羲又無言. 範自謂羲曰：「事昭然，卿用讀書何為邪！於今日卿等門戶倒矣！」俱不言. 範又謂羲曰：「卿別營近在闕南，洛陽典農治在城外，呼召如意. 今詣許昌，不過中宿，許昌別庫，足相被假；所憂當在穀食，而大司農印章在我身. 」羲兄弟默然不從，中夜至五鼓，爽乃投刀於地，謂諸從駕群臣曰：「我度太傅意，亦不過欲令我兄弟向己也. 我獨有以不合於遠近耳！」遂進謂帝曰：「陛下作詔免臣官，報皇太后令. 」範知爽首免而己必坐唱義也. 範乃曰：「老子今茲坐卿兄弟族矣！」爽等既免，帝還宮，遂令范隨從. 到洛水浮橋北，望見宣王，下車叩頭而無言. 宣王呼範姓曰：「桓大夫何為爾邪！」車駕入宮，有詔範還復位. 范詣闕拜章謝，待報. 會司蕃詣鴻臚自首，具說範前臨出所道. 宣王乃忿然曰：「誣人以反，於法何應？」主者曰：「科律，反受其罪. 」乃收范於闕下. 時人持范甚急，範謂部官曰：「徐之，我亦義士耳. 」遂送廷尉. 世語曰：初，爽夢二虎銜雷公，雷公若二升碗，放著庭中. 爽惡之，以問占者，靈台丞馬訓曰：「憂兵. 」訓退，告其妻曰：「爽將以兵亡，不出旬日. 」漢晉春秋曰：安定皇甫謐以九年冬夢至洛陽，自廟出，見車騎甚眾，以物呈廟雲：「誅大將軍曹爽. 」寤而以告其邑人，邑人曰：「君欲作曹人之夢乎！朝無公孫強如何？且爽兄弟典重兵，又權尚書事，誰敢謀之？」謐曰：「爽無叔振鐸之請，苟失天機則離矣，何恃于強？昔漢之閻顯，倚母后之尊，權國威命，可謂至重矣，閹人十九人一旦屍之，況爽兄弟乎？」世語曰：初，爽出，司馬魯芝留在府，聞有事，將營騎斫津門出赴爽. 爽誅，擢為禦史中丞. 及爽解印綬，將出，主簿楊綜止之曰：「公挾主握灌，舍此以至東巿乎？」爽不從. 有司奏綜導爽反，宣王曰：「各為其主也. 」宥之，以為尚書郎. 芝字世英，扶風人也. 以後仕進至特進光祿大夫. 綜字初伯，後為安東將軍司馬文王長史. 臣松之案： 夏侯湛為芝銘及幹寶晉紀並雲爽既誅，宣王即擢芝為並州刺史，以綜為安東參軍. 與世語不同. 嘉平中，紹功臣世，封真族孫熙為新昌亭侯，邑三百戶，以奉真後. 幹寶晉紀曰：蔣濟以曹真之勳力，不宜絕祀，故以熙為後. 濟又病其言之失信於爽，發病卒.

晏，何進孫也. 母尹氏，為太祖夫人. 晏長於宮省，又尚公主，少以才秀知名，好老莊言，作道德論及諸文賦著述凡數十篇. 晏字平叔. 魏略曰：「太祖為司空時，納晏母並收養晏，其時秦宜祿兒阿蘇亦隨母在公家，並見寵如公子. 蘇即朗也. 蘇性謹慎，而晏無所顧憚，服飾擬於太子，故文帝特憎之，每不呼其姓字，嘗謂之為「假子」. 晏尚主，又好色，故黃初時無所事任. 及明帝立，頗為冗官. 至正始初，曲合于曹爽，亦以才能，故爽用為散騎侍郎，遷侍中尚書. 晏前以尚主，得賜爵為列侯，又其母在內，晏性自喜，動靜粉白不去手，行步顧影. 晏為尚書，主選舉，其宿與之有舊者，多被拔擢. 魏末傳曰：晏婦金鄉公主，即晏同母妹. 公主賢，謂其母沛王太妃曰：「晏為惡日甚，將何保身？」母笑曰：「汝得無妒晏邪！」俄而晏死. 有一男，年五六歲，宣王遣人錄之. 晏母歸藏其子王宮中，向使者搏頰，乞白活之，使者具以白宣王. 宣王亦聞晏婦有先見之言，心常嘉之；且為沛王故，特原不殺. 魏氏春秋曰：初，夏侯玄、何晏等名盛於時，司馬景王亦預焉. 晏嘗曰：「唯深也，故能通天下之志，夏侯泰初是也；唯幾也，故能成天下之務，司馬子元是也；惟神也，不疾而速，不行而至，吾聞其語，未見其人. 」蓋欲以神況諸己也. 初，宣王使晏與治爽等獄. 晏窮治党與，冀以獲宥. 宣王曰：「凡有八族. 」晏疏丁、鄧等七姓. 宣王曰：「未也. 」晏窮急，乃曰：「豈謂晏乎！」宣王曰：「是也. 」乃收晏. 臣松之案：魏末傳雲晏取其同母妹為妻，此搢紳所不忍言，雖楚王之妻（嫂），不是甚也已. 設令此言出於舊史，猶將莫之或信，況底下之書乎！案諸王公傳，沛王出自杜夫人所生. 晏母姓尹，公主若與沛王同生，焉得言與晏同母？皇甫謐列女傳曰：爽從弟文叔，妻譙郡夏侯文寧之女，名令女. 文叔早死，服闋，自以年少無子，恐家必嫁己，乃斷發以為信. 其後，家果欲嫁之，令女聞，即複以刀截兩耳，居止常依爽. 及爽被誅，曹氏盡死. 令女叔父上書與曹氏絕婚，強迎令女歸. 時文甯為梁相，憐其少，執義，又曹氏無遺類，冀其意沮，乃微使人諷之. 令女歎且泣曰：「吾亦惟之，許之是也. 」家以為信，防之少懈. 令女於是竊入寢室，以刀斷鼻，蒙被而臥. 其母呼與語，不應，發被視之，血流滿床席. 舉家驚惶，奔往視之，莫不酸鼻. 或謂之曰：「人生世間，如輕塵棲弱草耳，何至辛苦乃爾！且夫家夷滅已盡，守此欲誰為哉？」令女曰：「聞仁者不以盛衰改節，義者不以存亡易心，曹氏前盛之時，尚欲保終，況今衰亡，何 忍棄之！禽獸之行，吾豈為乎？」司馬宣王聞而嘉之，聽使乞子字養，為曹氏後，名顯於世.

夏侯尚 (Xiahou Shang)
夏侯尚字伯仁，淵從子也. 文帝與之親友. 魏書曰：尚有籌畫智略，文帝器之，與為布衣之交. 太祖定冀州，尚為軍司馬，將騎從征伐，後為五官將文學. 魏國初建，遷黃門侍郎. 代郡胡叛，遣鄢陵侯彰征討之，以尚參彰軍事，定代地，還. 太祖崩于洛陽，尚持節，奉梓宮還鄴. 並錄前功，封平陵亭侯，拜散騎常侍，遷中領軍. 文帝踐阼，更封平陵鄉侯，遷征南將軍，領荊州刺史，假節都督南方諸軍事. 尚奏：「劉備別軍在上庸，山道險難，彼不我虞，若以奇兵潛行，出其不意，則獨克之勢也. 」遂勒諸軍擊破上庸，平三郡九縣，遷征南大將軍. 孫權雖稱籓，尚益脩攻討之備，權後果有貳心. 黃初三年，車駕幸宛，使尚率諸軍與曹真共圍江陵. 權將諸葛瑾與尚軍對江，瑾渡入江中渚，而分水軍于江中. 尚夜多持油船，將步騎萬餘人，於下流潛渡，攻瑾諸軍，夾江燒其舟船，水陸並攻，破之. 城未拔，會大疫，詔敕尚引諸軍還. 益封六百戶，並前千九百戶，假鉞，進為牧. 荊州殘荒，外接蠻夷，而與吳阻漢水為境，舊民多居江南. 尚自上庸通道，西行七百餘裏，山民蠻夷多服從者，五六年間，降附數千家. 五年，徙封昌陵鄉侯. 尚有愛妾嬖幸，寵奪適室；適室，曹氏女也，故文帝遣人絞殺之. 尚悲感，發病恍惚，既葬埋妾，不勝思見，複出視之. 文帝聞而恚之曰：「杜襲之輕薄尚，良有以也. 」然以舊臣，恩寵不衰. 六年，尚疾篤，還京都，帝數臨幸，執手涕泣. 尚薨，諡曰悼侯. 魏書載詔曰：「尚自少侍從，盡誠竭節，雖雲異姓，其猶骨肉，是以入為腹心，出當爪牙. 智略深敏，謀謨過人，不幸早殞，命也奈何！贈征南大將軍、昌陵侯印綬. 」子玄嗣. 又分尚戶三百，賜尚弟子奉爵關內侯.

玄字太初. 少知名，弱冠為散騎黃門侍郎. 嘗進見，與皇后弟毛曾並坐，玄恥之，不悅形之於色. 明帝恨之，左遷為羽林監. 正始初，曹爽輔政. 玄，爽之姑子也. 累遷散騎常侍、中護軍. 世語曰：玄世名知人，為中護軍，拔用武官，參戟牙門，無非俊傑，多牧州典郡. 立法垂教，於今皆為後式.

太傅司馬宣王問以時事，玄議以為：「夫官才用人，國之柄也，故銓衡專於台閣，上之分也，孝行存乎閭巷，優劣任之鄉人，下之敘也. 夫欲清教審選，在明其分敘，不使相涉而已. 何者？上過其分，則恐所由之不本，而幹勢馳騖之路開；下逾其敘，則恐天爵之外通，而機權之門多矣. 夫天爵下通，是庶人議柄也；機權多門，是紛亂之原也. 自州郡中正品度官才之來，有年載矣，緬緬紛紛，未聞整齊，豈非分敘參錯，各失其要之所由哉！若令中正但考行倫輩，倫輩當行均，斯可官矣. 何者？夫孝行著於家門，豈不忠恪於在官乎？仁恕稱於九族，豈不達於為政乎？義斷行於鄉黨，豈不堪於事任乎？三者之類，取於中正，雖不處其官名，斯任官可知矣. 行有大小，比有高下，則所任之流，亦渙然明別矣. 奚必使中正幹銓衡之機於下，而執機柄者有所委仗於上，上下交侵，以生紛錯哉？且台閣臨下，考功校否，眾職之屬，各有官長，旦夕相考，莫究於此；閭閻之議，以意裁處，而使匠宰失位，眾人驅駭，欲風俗清靜，其可得乎？天臺縣遠，眾所絕意. 所得至者，更在側近，孰不脩飾以要所求？所求有路，則脩己家門者，已不如自達於鄉黨矣. 自達鄉黨者，已不如自求之於州邦矣. 苟開之有路，而患其飾真離本，雖複嚴責中正，督以刑罰，猶無益也. 豈若使各帥其分，官長則各以其屬能否獻之台閣，台閣則據官長能否之第，參以鄉閭德行之次，擬其倫比，勿使偏頗. 中正則唯考其行跡，別其高下，審定輩類，勿使升降. 台閣總之，如其所簡，或有參錯，則其責負自在有司. 官長所第，中正輩擬，比隨次率而用之，如其不稱，責負在外. 然則內外相參，得失有所，互相形檢，孰能相飾？斯則人心定而事理得，庶可以靜風俗而審官才矣. 」又以為：「古之建官，所以濟育群生，統理民物也，故為之君長以司牧之. 司牧之主，欲一而專，一則官任定而上下安，專則職業脩而事不煩. 夫事簡業脩，上下相安而不治者，未之有也. 先王建萬國，雖其詳未可得而究，然分疆畫界，各守土境，則非重累羈絆之體也. 下考殷、週五等之敘，徒有小大貴賤之差，亦無君官臣民而有二統互相牽制者也. 夫官統不一，則職業不脩；職業不脩，則事何得而簡？事之不簡，則民何得而靜？民之不靜，則邪惡並興，而奸偽滋長矣. 先王達其如此，故專其職司而一其統業. 始自秦世，不師聖道，私以禦職，奸以待下；懼宰官之不脩，立監牧以董之，畏督監之容曲，設司察以糾之；宰牧相累，監察相司，人懷異心，上下殊務. 漢承其緒，莫能匡改. 魏室之隆，日不暇及 ，五等之典，雖難卒複，可粗立儀准以一治制. 今之長吏，皆君吏民，橫重以郡守，累以刺史. 若郡所攝，唯在大較，則與州同，無為再重. 宜省郡守，但任刺史；刺史職存則監察不廢，郡吏萬數，還親農業，以省煩費，豐財殖穀，一也. 大縣之才，皆堪郡守，是非之訟，每生意異，順從則安，直己則爭. 夫和羹之美，在於合異，上下之益，在能相濟，順從乃安，此琴瑟一聲也，蕩而除之，則官省事簡，二也. 又幹郡之吏，職監諸縣，營護黨親，鄉邑舊故，如有不副，而因公掣頓，民之困弊，咎生於此，若皆併合，則亂原自塞，三也. 今承衰弊，民人彫莈，賢才鮮少，任事者寡，郡縣良吏，往往非一，郡受縣成，其劇在下，而吏之上選，郡當先足，此為親民之吏，專得底下，吏者民命，而常頑鄙，今如並之，吏多選清良者造職，大化宣流，民物獲寧，四也. 制使萬戶之縣，名之郡守，五千以上，名之都尉，千戶以下，令長如故，自長以上，考課遷用，轉以能升，所牧亦增，此進才效功之敘也，若經制一定，則官才有次，治功齊明，五也. 若省郡守，縣皆徑達，事不擁隔，官無留滯，三代之風，雖未可必，簡一之化，庶幾可致，便民省費，在於此矣. 」又以為：「文質之更用，猶四時之迭興也，王者體天理物，必因弊而濟通之，時彌質則文之以禮，時泰侈則救之以質. 今承百王之末，秦漢餘流，世俗彌文，宜大改之以易民望. 今科制自公、列侯以下，位從大將軍以上，皆得服綾錦、羅綺、紈素、金銀餙鏤之物，自是以下，雜采之服，通於賤人，雖上下等級，各示有差，然朝臣之制，已得侔至尊矣，玄黃之采，已得通於下矣. 欲使市不鬻華麗之色，商不通難得之貨，工不作彫刻之物，不可得也. 是故宜大理其本，准度古法，文質之宜，取其中則，以為禮度. 車輿服章，皆從質樸，禁除末俗華麗之事，使幹朝之家，有位之室，不復有錦綺之飾，無兼采之服，纖巧之物，自上以下，至於樸素之差，示有等級而已，勿使過一二之覺. 若夫功德之賜，上恩所特加，皆表之有司，然後服用之. 夫上之化下，猶風之靡草. 樸素之教興於本朝，則彌侈之心自消於下矣. 」

宣王報書曰：「審官擇人，除重官，改服制，皆大善. 禮鄉閭本行，朝廷考事，大指如所示. 而中間一相承習，卒不能改. 秦時無刺史，但有郡守長吏. 漢家雖有刺史，奉六條而已，故刺史稱傳車，其吏言從事，居無常治，吏不成臣，其後轉更為官司耳. 昔賈誼亦患服制，漢文雖身服弋綈，猶不能使上下如意. 恐此三事，當待賢能然後了耳. 」玄又書曰：「漢文雖身衣弋綈，而不革正法度，內外有僭擬之服，寵臣受無限之賜，由是觀之，似指立在身之名，非篤齊治制之意也. 今公侯命世作宰，追蹤上古，將隆至治，抑末正本，若制定於上，則化行於眾矣. 夫當宜改之時，留殷勤之心，令發之日，下之應也猶響尋聲耳，猶垂謙謙，曰'待賢能'，此伊周不正殷姬之典也. 竊未喻焉. 」

頃之，為征西將軍，假節都督雍、涼州諸軍事. 魏略曰：玄既遷，司馬景王代為護軍. 護軍總統諸將，任主武官選舉，前後當此官者，不能止貨賂. 故蔣濟為護軍時，有謠言「欲求牙門，當得千匹；百人督，五百匹」. 宣王與濟善，間以問濟，濟無以解之，因戲曰：「洛中市買，一錢不足則不行. 」遂相對歡笑. 玄代濟，故不能止絕人事. 及景王之代玄，整頓法令，人莫犯者. 與曹爽共興駱穀之役，時人譏之. 爽誅，徵玄為大鴻臚，數年徙太常. 玄以爽抑絀，內不得意. 中書令李豐雖宿為大將軍司馬景王所親待，然私心在玄，遂結皇后父光祿大夫張緝，謀欲以玄輔政. 豐既內握權柄，子尚公主，又與緝俱馮翊人，故緝信之. 豐陰令弟兗州刺史翼求入朝，欲使將兵入，並力起. 會翼求朝，不聽. 嘉平六年二月，當拜貴人，豐等欲因禦臨軒，諸門有陛兵，誅大將軍，以玄代之，以緝為驃騎將軍. 豐密語黃門監蘇鑠、永甯署令樂敦、{宀兒}從僕射劉賢等曰：「卿諸人居內，多有不法，大將軍嚴毅，累以為言，張當可以為誡. 」鑠等皆許以從命. 魏書曰：玄素貴，以爽故廢黜，居常怏怏不得意. 中書令李豐與玄及後父光祿大夫張緝陰謀為亂，緝與豐同郡，傾巧人也，以東莞太守召，為後家，亦不得意，故皆同謀. 初，豐自以身處機密，息韜又以列侯給事中，尚齊長公主，有內外之重，心不自安. 密謂韜曰：「玄既為海內重人，加以當大任，年時方壯而永見廢，又親曹爽外弟，於大將軍有嫌. 吾得玄書，深以為憂. 緝有才用，棄兵馬大郡，還坐家巷. 各不得志，欲使汝以密計告之. 」緝嘗病創臥，豐遣韜省病，韜屏人語緝曰：「韜尚公主，父子在機近，大將軍秉事，常恐不見明信，太常亦懷深憂. 君侯雖有後父之尊，安危未可知，皆與韜家同慮者也，韜父欲與君侯謀之. 」緝默然良久曰：「同舟之難，吾焉所逃？此大事，不捷即禍及宗族. 」韜於是往報豐. 密語黃門監蘇鑠等，蘇鑠等答豐：「惟君侯計. 」豐言曰：「今拜貴人，諸營兵皆屯門. 陛下臨軒，因此便共迫脅，將群寮人兵，就誅大將軍. 卿等當共密白此意. 」鑠等曰；「陛下儻不從人，奈何？」豐等曰：「事有權宜，臨時若不信聽，便當劫將去耳. 那得不從？」鑠等許諾. 豐曰：「此族滅事，卿等密之. 事成，卿等皆當封侯常侍也. 」豐複密以告玄、緝. 緝遣子邈與豐相結，同謀起事. 世語曰：豐遣子韜以謀報玄，玄曰「宜詳之耳」，而不以告也. 大將軍微聞其謀，請豐相見，豐不知而往，即殺之. 世語曰：大將軍聞豐謀，舍人王羕請以命請豐. 「豐若無備，情屈勢迫，必來 ，若不來，羕一人足以制之；若知謀泄，以眾挾輪，長戟自衛，徑入雲龍門，挾天子登淩雲台，臺上有三千人仗，鳴鼓會眾，如此，羕所不及也」. 大將軍乃遣羕以車迎之. 豐見劫迫，隨羕而至. 魏氏春秋曰：大將軍責豐，豐知禍及，遂正色曰：「卿父子懷奸，將傾社稷，惜吾力劣，不能相禽滅耳！」大將軍怒，使勇士以刀環築豐腰，殺之. 魏略曰：豐字安國，故衛尉李義子也. 黃初中，以父任召隨軍. 始為白衣時，年十七八，在鄴下名為清白，識別人物，海內翕然，莫不注意. 後隨軍在許昌，聲稱日隆. 其父不原其然，遂令閉門，敕使斷客. 初，明帝在東宮，豐在文學中. 及即尊位，得吳降人，問「江東聞中國名士為誰」？降人雲：「聞有李安國者是. 」時豐為黃門郎，明帝問左右安國所在，左右以豐對. 帝曰：「豐名乃被于吳越邪？」後轉騎都尉、給事中. 帝崩後，為永寧太僕，以名過其實，能用少也. 正始中，遷侍中尚書僕射. 豐在台省，常多讬疾，時台制，疾滿百日當解祿，豐疾未滿數十日，輒暫起，已複臥，如是數歲. 初，豐子韜以選尚公主，豐雖外辭之，內不甚憚也. 豐弟翼及偉，仕數歲間，並曆郡守. 豐嘗於人中顯誡二弟，言當用榮位為. 及司馬宣王久病，偉為二千石，荒於酒，亂新平、扶風二郡而豐不召，眾人以為恃寵. 曹爽專政，豐依違二公間，無有適莫，故于時有謗書曰：「曹爽之勢熱如湯，太傅父子冷如漿，李豐兄弟如游光. 」其意以為豐雖外示清淨，而內圖事，有似於遊光也. 及宣王奏誅爽，住車闕下，與豐相聞，豐怖，遽氣索，足委地不能起. 至嘉平四年宣王終後，中書令缺，大將軍諮問朝臣：「誰可補者？」或指向豐. 豐雖知此非顯選，而自以連婚國家，思附至尊，因伏不辭，遂奏用之. 豐為中書二歲，帝比每獨召與語，不知所說. 景王知其議己，請豐，豐不以實告，乃殺之. 其事秘. 豐前後仕曆二朝，不以家計為意，仰俸廩而已. 韜雖尚公主，豐常約敕不得有所侵取，時得賜錢帛，輒以外施親族；及得賜宮人，多與子弟，而豐皆以與諸外甥. 及死後，有司籍其家，家無餘積. 魏氏春秋曰：夜送豐屍付廷尉，廷尉鍾毓不受，曰：「非法官所治也. 」以其狀告，且敕之，乃受. 帝怒，將問豐死意，太后懼，呼帝入，乃止. 遣使收翼. 世語曰：翼後妻，散騎常侍荀廙姊，謂翼曰：「中書事發，可及書未至赴吳，何為坐取死亡！左右可共同赴水火者誰？」翼思未答，妻曰：「君在大州，不知可與同死生者，去亦不免. 」翼曰：「二兒小，吾不去. 今但從坐，身死，二兒必免. 」果如翼言. 翼子斌，楊駿外 甥也. 晉惠帝初，為河南尹，與駿俱死，見晉書. 事下有司，收玄、緝、鑠、敦、賢等送廷尉. 世語曰：玄至廷尉，不肯下辭. 廷尉鍾毓自臨治玄. 玄正色責毓曰：「吾當何辭？卿為令史責人也，卿便為吾作. 」毓以其名士，節高不可屈，而獄當竟，夜為作辭，令與事相附，流涕以示玄. 玄視，頷之而已. 毓弟會，年少於玄，玄不與交，是日於毓坐狎玄，玄不受. 孫盛雜語曰：玄在囹圄，會因欲狎而友玄，玄正色曰：「鍾君何相偪如此也！」廷尉鍾毓奏：「豐等謀迫脅至尊，擅誅塚宰，大逆無道，請論如法. 」於是會公卿朝臣廷尉議，咸以為「豐等各受殊寵，典綜機密，緝承外戚椒房之尊，玄備世臣，並居列位，而包藏禍心，構圖凶逆，交關閹豎，授以奸計，畏憚天威，不敢顯謀，乃欲要君脅上，肆其詐虐，謀誅良輔，擅相建立，將以傾覆京室，顛危社稷. 毓所正皆如科律，報毓施行」. 詔書：「齊長公主，先帝遺愛，原其三子死命. 」於是豐、玄、緝、敦、賢等皆夷三族，魏書曰：豐子韜，以尚主，賜死獄中. 其餘親屬徙樂浪郡. 玄格量弘濟，臨斬東巿，顏色不變，舉動自若，時年四十六. 魏略曰：玄自從西還，不交人事，不蓄華妍. 魏氏春秋曰：初，夏侯霸將奔蜀，呼玄欲與之俱. 玄曰：「吾豈苟存自客於寇虜乎？」遂還京師. 太傅薨，許允謂玄曰：「無複憂矣. 」玄歎曰：「士宗，卿何不見事乎？此人猶能以通家年少遇我，子元、子上不吾容也. 」玄嘗著樂毅、張良及本無肉刑論，辭旨通遠，咸傳於世. 玄之執也，衛將軍司馬文王流涕請之，大將軍曰：「卿忘會趙司空葬乎？」先是，司空趙儼薨，大將軍兄弟會葬，賓客以百數，玄時後至，眾賓客咸越席而迎，大將軍由是惡之. 臣松之案：曹爽以正始五年伐蜀，時玄已為關中都督，至十年，爽誅滅後，方還洛耳. 案少帝紀，司空趙儼以六年亡，玄則無由得會儼葬，若雲玄入朝，紀、傳又無其事. 斯近妄不實. 正元中，紹功臣世，封尚從孫本為昌陵亭侯，邑三百戶，以奉尚後.

初，中領軍高陽許允與豐、玄親善. 先是有詐作尺一詔書，以玄為大將軍，允為太尉，共錄尚書事. 有何人天未明乘馬以詔版付允門吏，曰「有詔」，因便馳走. 允即投書燒之，不以開呈司馬景王. 後豐等事覺，徙允為鎮北將軍，假節督河北諸軍事. 未發，以放散官物，收付廷尉，徙樂浪，道死. 魏略曰：允字士宗，世冠族. 父據，仕曆典農校尉、郡守. 允少與同郡崔贊俱發名於冀州，召入軍. 明帝時為尚書選曹郎，與陳國袁侃對，同坐職事，皆收送獄，詔旨嚴切，當有死者，正直者為重. 允謂侃曰：「卿，功臣之子，法應八議，不憂死也. 」侃知其指，乃為受重. 允刑竟複吏，出為郡守，稍遷為侍中尚書中領軍. 允聞李豐等被收，欲往見大將軍，已出門，回遑不定，中道還取袴，豐等已收訖. 大將軍聞允前遽，怪之曰：「我自收豐等，不知士大夫何為怱怱乎？」是時朝臣遽者多耳，而眾人鹹以為意在允也. 會鎮北將軍劉靜卒，朝廷以允代靜. 已受節傳，出止外舍. 大將軍與允書曰：「鎮北雖少事，而都典一方，念足下震華鼓，建硃節，曆本州，此所謂著繡晝行也. 」允心甚悅，與台中相聞，欲易其鼓吹旌旗. 其兄子素頗聞眾人說允前見嫌意，戒允「但當趣耳，用是為邪」！允曰：「卿俗士不解，我以榮國耳，故求之. 」帝以允當出，乃詔會群臣，群臣皆集，帝特引允以自近；允前為侍中，顧當與帝別，涕泣歔欷. 會訖，罷出，詔促允令去. 會有司奏允前擅以廚錢谷乞諸俳及其官屬，故遂收送廷尉，考問竟，（故）減死徙邊. 允以嘉平六年秋徙，妻子不得自隨，行道未到，以其年冬死. 魏氏春秋曰：允為吏部郎，選郡守. 明帝疑其所用非次，召入，將加罪. 允妻阮氏跣出，謂曰：「明主可以理奪，難以情求. 」允頷之而入. 帝怒詰之，允對曰：「某郡太守雖限滿文書先至，年限在後，〔某守雖後〕，日限在前. 」帝前取事視之，乃釋遣出. 望其衣敗，曰：「清吏也. 」賜之. 允之出為鎮北也，喜謂其妻曰：「吾知免矣！」妻曰：「禍見於此，何免之有？」允善相印，將拜，以印不善，使更刻之，如此者三. 允曰：「印雖始成而已被辱. 」問送印者，果懷之而墜於廁. 相印書曰：「相印法本出陳長文，長文以語韋仲將，印工楊利從仲將受法，以語許士宗. 利以法術占吉凶，十可中八九. 仲將問長文'從誰得法'？長文曰：'本出漢世，有相印、相笏經，又有鷹經、牛經、馬經. 印工宗養以法語程申伯，是故有一十二家相法傳於世. '」允妻阮氏賢明而醜，允始見愕然，交禮畢，無複入意. 妻遣婢覘之，雲「有客姓桓」，妻曰： 「是必桓範，將勸使入也. 」既而範果勸之. 允入，須臾便起，妻捉裾留之. 允顧謂婦曰：「婦有四德，卿有其幾？」婦曰：「新婦所乏唯容. 士有百行，君有其幾？」許曰：「皆備. 」婦曰：「士有百行，以德為首，君好色不好德，何謂皆備？」允有慚色，知其非凡，遂雅相親重. 生二子，奇、猛，少有令聞. 允後為景王所誅，門生走入告其婦，婦正在機，神色不變，曰：「早知爾耳. 」門生欲藏其子，婦曰：「無預諸兒事. 」後移居墓所，景王遣鍾會看之，若才藝德能及父，當收. 兒以語母，母答：「汝等雖佳，才具不多，率胸懷與會語，便自無憂，不須極哀，會止便止. 又可多少問朝事. 」兒從之. 會反命，具以狀對，卒免其禍，皆母之教也. 雖會之識鑒，而輸賢婦之智也. 果慶及後嗣，追封子孫而已. 世語曰：允二子：奇字子泰，猛字子豹，並有治理才學. 晉元康中，奇為司隸校尉，猛幽州刺史. 傅暢晉諸公贊曰：猛禮樂儒雅，當時最優. 奇子遐，字思祖，以清尚稱，位至侍中. 猛子式，字儀祖，有才幹，至濮陽內史、平原太守.

清河王經亦與允俱稱冀州名士. 甘露中為尚書，坐高貴鄉公事誅. 始經為郡守，經母謂經曰：「汝田家子，今仕至二千石，物太過不祥，可以止矣. 」經不能從，曆二州刺史，司隸校尉，終以致敗. 世語曰：經字（彥偉）〔彥緯〕，初為江夏太守. 大將軍曹爽附絹二十匹令交市于吳，經不發書，棄官歸. 母問歸狀，經以實對. 母以經典兵馬而擅去，對送吏杖經五十，爽聞，不復罪. 經為司隸校尉，辟河內向雄為都官從事，王業之出，不申經（竟）以及難. 經刑於東市，雄哭之，感動一市. 刑及經母，雍州故吏皇甫晏以家財收葬焉. 漢晉春秋曰：經被收，辭母. 母顏色不變，笑而應曰：「人誰不死？往所以不止汝者，恐不得其所也. 以此並命，何恨之有哉？」晉武帝太始元年詔曰：「故尚書王經，雖身陷法辟，然守志可嘉. 門戶堙沒，意常湣之，其賜經孫郎中. 」允友人同郡崔贊，亦嘗以處世太盛戒允雲. 荀綽冀州記曰：贊子洪，字良伯，清恪有匪躬之志，為晉吏部尚書、大司農. 評曰：夏侯、曹氏，世為婚姻，故惇、淵、仁、洪、休、尚、真等並以親舊肺腑，貴重于時，左右勳業，鹹有效勞. 爽德薄位尊，沈溺盈溢，此固大易所著，道家所忌也. 玄以規格局度，世稱其名，然與曹爽中外繾綣；榮位如斯，曾未聞匡弼其非，援致良才. 舉茲以論，焉能免之乎！